283.

Så mange mennesker vil komme i job på grund af en lavere integrationsydelse, viser regeringens egne tal, der skal sættes i relation til, at tusindvis af mennesker bliver direkte påvirket af ændringen.

Det skriver Berlingske.

Nye tal, som Udlændinge- og Integrationsministeriet har udleveret til avisen, viser, at blot 283 flere vil komme i job i 2016, selv om 21.000 vil få en lavere ydelse.

I 2017 vil 19.500 personer blive ramt af integrationsydelsen, mens beskæftigelsen kun ventes at stige med 437 personer. I 2018 vil 291 komme i arbejde, selvom 11.600 rammes af den lave ydelse.

Læs også : Regeringen vil sætte 40.000 på halv kontanthjælp i 2017

Regeringen agter at udvide den såkaldte integrationsydelse, så den ikke kun gælder for nytilkomne flygtninge, men også for personer, der allerede bor i Danmark.

Med ændringen vil personer, som er på kontanthjælp og har boet i landet i mindre end syv ud af de seneste otte år, opleve, at deres månedlige ydelse bliver sat markant ned - for nogle vil den blive næsten halveret.

Inger Støjberg siger dog, at man ikke kan se på beskæftigelsestallene alene.

- Vi har indført et moderne kontanthjælpsloft, ligesom vi næste år agter at lette skatten for de små arbejdsindkomster. De initiativer trækker alle i den rigtige retning, og derfor mener jeg, at tallene vil blive højere, siger hun til Berlingske.